
Toimintakertomus
Pistekirjoituksen neuvottelukunta 2025
Pistekirjoituksen neuvottelukunnan toimintakertomus 2025
Pistekirjoituksen neuvottelukunta 1.1.2025–31.12.2025
Neuvottelukunnan jäsenet
Saavutettavuuskirjasto Celian nimittämät neuvottelukunnan jäsenet kaudelle 2023─2026:
Tessa Bamberg, Förbundet Finlands Svenska Synskadade rf
Susanna Hannu, Suomen kuurosokeat ry
Tiia Immonen, Näkövammaiset lapset ry
Marjo Kauttonen, Saavutettavuuskirjasto Celia
Iiro Nummela, Näkövammaisten liitto ry
Tuija Piili-Jokinen, Oppimis- ja ohjauskeskus Valteri
Maria Rutenberg, Ammattiopisto Live
Puheenjohtajan tehtävässä toimi Marjo Kauttonen. 
Toimintavuosi 2025
Pistekirjoituksen neuvottelukunta kokoontui vuoden 2025 aikana kuusi kertaa. Kokoukset pidettiin Teamsissa lukuun ottamatta 4. helmikuuta pidettyä kokousta, joka pidettiin hybridikokouksena Förbundet Finlands Svenska Synskadade rf:n tiloissa Helsingin Arabianrannassa. 
Neuvottelukunnan julkaisut
Neuvottelukunnan julkaisuja tilattiin vuonna 2025 yhteensä 110 kpl (vuonna 2024: 136 kpl). Eniten tilauksia sai Alkupiste-opas, jota tilattiin 107 kpl. Celianetistä on lainattavissa pisteillä myös kolme neuvottelukunnan vuonna 2019 laatimaa pistelukemistoa sekä muita neuvottelukunnan julkaisuja, kuten Pistekirjoituksen perusteet.
Tactile Reading -konferenssi 
Maailmanlaajuinen Tactile Reading & Graphics -konferenssi pidettiin Amsterdamissa 4.6.─6.6. Joka neljäs vuosi järjestettävä konferenssi kokoaa yhteen pistekirjoituksen asiantuntijoita ympäri maailmaa. 
Neuvottelukunnasta tapahtumaan osallistuivat Marjo Kauttonen ja Tuija Piili-Jokinen. Tapahtumassa pääsi tutustumaan materiaaleihin ja uusimpiin laitteisiin eri puolilta maailmaa. Tapahtumassa painottui etenkin 3D-tulostus, ja näytteillä oli paljon esimerkiksi uusia tekniikoita hyödyntäviä karttoja. Esille nousi myös tekoäly saavutettavuuden edistämisen näkökulmasta. 
Celiasta oli tapahtumassa näytteillä kaksi eri materiaalia. Susanna Ruohonen esitteli Kosketuksen taikaa -kohokuvamateriaalia esiopetukseen ja Marjo Kauttonen esitteli teemapaketteja, joissa yhdistetään kohokuvat piste- ja äänikirjoihin jonkin tietyn teeman avulla.
Pohjoismainen neuvottelukuntien kokous
Pohjoismaisten pistekirjoitusviranomaisten 26. vuosikokous järjestettiin Malmössä 4.–5. joulukuuta. Ruotsin saavutettavien medioiden viraston (MTM) ja pistekirjoituksen neuvottelukunnan isännöimä kokous kokosi yhteen asiantuntijoita kaikista Pohjoismaista keskustelemaan pistekirjoituksen kehittämisestä, standardeista ja opetuksesta. Suomen neuvottelukunnasta kokoukseen osallistuivat Maria Rutenberg ja Iiro Nummela. 
Ohjelma sisälsi lyhyitä raportteja eri maiden ajankohtaisista hankkeista sekä laajan osuuden, jossa esiteltiin uusia materiaaleja ja laitteita. Erityisen kiinnostava oli Matteplattan, taktiilinen oppimisväline matematiikan opetukseen. Materiaali herätti paljon kiinnostusta, sillä se tukee sekä yksilöllistä työskentelyä että yhteistoiminnallisia harjoituksia luokassa.
Tapahtuma korosti pohjoismaisen yhteistyön merkitystä: yhteiset ratkaisut ja kokemusten vaihto ovat välttämättömiä, jotta pistekirjoitus säilyy elinvoimaisena ja vastaa käyttäjien tarpeisiin myös tulevaisuudessa. Keskusteluissa korostui halu löytää yhteisiä linjauksia esimerkiksi pistekirjoituksen layout-suosituksissa ja uusien teknologioiden hyödyntämisessä.
Kokouksen päätteeksi käytiin keskustelu tulevista yhteistyömuodoista ja seuraavan vuoden tapaamisesta. Jatkossa pohjoismainen pistekirjoituskokous pidetään vuorovuosin etä- ja läsnäkokouksena. Vuoden 2026 etäkokouksen järjestää Tanska ja vuoden 2027 läsnäkokouksen Norja. Vuonna 2029 on Suomen vuoro järjestää läsnäkokous.
Pistekirjoitus 200 vuotta -juhlavuosi
Vuoden aikana maailmalla juhlittiin monin tavoin Lousi Braillen 200 vuotta sitten kehittämää pistekirjoitusjärjestelmää. Ranskan instituutti Suomessa (Institut français de Finlande, IFF) järjesti 9.1. tapahtuman, jossa tarkasteltiin Louis Braillen elämää, itse kirjoitusjärjestelmää sekä pistekirjoituksen roolia sokeiden ja heikkonäköisten sosiaalisen inkluusion kannalta. Tapahtumaan osallistuivat Iiro Nummela, Susanna Hannu ja Marjo Kauttonen.
Juhlavuotta vietettiin ympäri Suomea monin tavoin. Näkövammaisten liitto toteutti yhdessä Heurekan kanssa Toisin silmin -juhlavuosinäyttelyn ja julkaisi Sokeiden viikolla marraskuussa pistekirjoitukseen liittyviä videoita sosiaalisen median kanavissa. Myös Celialla oli tietoiskuja pistekirjoituksesta, ja lisäksi Celia järjesti piste- ja taktiiliaineistojen näyttelyn toukokuussa Iiris-talossa. Marraskuun Apuvälinetapahtumassa Celia oli mukana pistekirjoitusteemalla. Pistekirjoitus oli hyvin esillä mediassa, mm. pisteohjaaja Sari Karjalainen opasti pistekirjoituksen saloihin Viiden jälkeen -ohjelmassa ja sokkokokki Emma Raselan haastattelu julkaistiin Helsingin Sanomissa. Suomen kuurosokeat järjesti juhlavuoden ohjelmaa Tampereella kesäkuussa. FSS teki yhteistyötä mm. koulujen ja urheiluseurojen kanssa ja järjesti pistesuunnistusta eri puolella Suomea. Ammattiopisto Livessä ja Valterissa pidettiin toiminnallisia pistekirjoituspäiviä opetusryhmien kanssa.
Neuvottelukunta toteutti aikajanan, jossa esitellään visuaalisessa muodossa pistekirjoituksen vaiheita Suomessa. Tuija Piili-Jokinen esitteli aikajanan Näkövammaisten liiton järjestämässä Sokea lapsi -webinaarissa 11. joulukuuta, johon webinaariin osallistui kaikkiaan 170 alan asiantuntijaa. Neuvottelukunta jakaa alalla yleisen huolen pisteopetuksen saatavuudesta, sopivista materiaaleista ja oppilaiden tuen yhdenvertaisuudesta valtakunnallisesti. 
Unesco-hanke
Näkövammaisten liiton kansainvälinen toiminta kutsui neuvottelukunnan tapaamiseen, jossa esiteltiin hanke saada pistekirjoitus osaksi Elävän perinnön kansallista luetteloa. Samanlainen hanke on käynnissä useassa Euroopan maassa. Eri tahojen yhteistyönä toteutettava hakemus viedään asiantuntijaryhmään, joka tukee Unescon aineettoman kulttuuriperinnön yleissopimuksen toimeenpanoa Suomessa. 

